Στην περίπτωση που ο προγραμματισμένος πλειστηριασμός δεν γίνει ή ματαιωθεί για οποιονδήποτε λόγο, ο δανειστής μπορεί να ζητήσει να γίνει αυτός εντός 40 ημερών από την αρχική ημερομηνία κατά την οποία είχε οριστεί να πραγματοποιηθεί. Αν αδρανήσει, μπορεί να επανέλθει κάνοντας Δήλωση Συνέχισης Πλειστηριασμού. Σε αυτήν την περίπτωση ο πλειστηριασμός δεν μπορεί να πραγματοποιηθεί σε χρονικό διάστημα νωρίτερο των 2 μηνών και αργότερο των 3 μηνών από την Δήλωση Συνέχισης. Ο οφειλέτης σε κάθε περίπτωση, σύμφωνα με το άρθρο 973 του Κώδικα Πολιτικής Δικονομίας, μπορεί να ασκήσει ανακοπή με την οποία θα προβάλλει αντιρρήσεις για οποιονδήποτε λόγο που αφορά το κύρος της Δήλωσης Συνέχισης, που υπό προϋποθέσεις, μπορεί να αφορά και την ίδια την απαίτηση. Το ειδικό αυτό ένδικο βοήθημα πρέπει να ασκηθεί σε προθεσμία 30 ημερών από την ημερομηνία ανάρτησης της Δήλωσης Συνέχισης στην ειδική σελίδα των πλειστηριασμών του Δελτίου Δικαστικών Δημοσιεύσεων του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ).